Thailandske medier: Norsk politimann tatt med skarpe skudd i bagasjen
Det skriver flere thailandske medier onsdag ettermiddag. Politimannen skulle videre med et fly til Phuket, men ble holdt igjen på flyplassen etter at gjennomlysningen av bagasjen avslørte mulige mistenkelige gjenstander. Nærmere undersøkelser skal ha avdekket at det var to 9mm-kuler i kofferten.Tjenestevåpenet til norsk politi er en 9mm-kalibret pistol fra den tyske produsenten Heckler & Koch. Politimannen, som skal være relativt nyutdannet, ble anholdt på flyplassen. Han skal ha forklart at han ikke visste om de to kulene som lå i bagassjen. I thailandske medier står det at politimannen er siktet for brudd på en luftfartslov – for uten gyldig tillatelse å ha hatt med seg skarp ammunisjon om bord på et fly. Strafferammen skal være opp mot to år i fengsel og inntil 80.000 thailandske baht (cirka 20.000 kroner) i bot.Den norske ambassaden i Thailand er varslet. – Ambassaden er kjent med saken, og har tilbudt konsulær bistand, sier kommunikasjonsrådgiver Hilde Steinfeld i Utenriksdepartementet til VG. VG har vært i kontakt med politidistriktet hvor politimannen jobber. De opplyser at de ikke kan uttale seg om saken på det nåværende tidspunkt. – Først må vi ta en prat med tjenestemannen, opplyser politidistriktet. VG har ikke kommet i kontakt med politimannen eller reisefølget hans.
Den norske politimannen skal ha kommet med Thai Airways-flyet fra Oslo til Bangkok med ammunisjon i kofferten.